Na temelju odredbe članka 149. stavka 3. Zakona o pomorskom dobru i morskim lukama („Narodne novine“ broj 83/23) i članka 32. Statuta Općine Sutivan („Službeni glasnik Općine Sutivan“ broj 7/13, 2/14, 6/14, 5/18, 2/20, 2/21), na prijedlog općinskog načelnika, Općinsko vijeće Općine Sutivan na svojoj \_ sjednici održanoj dana \_.\_ 2023. godine, donijelo je

**O D L U K U**

**O REDU NA POMORSKOM DOBRU OPĆINE SUTIVAN**

**I. OPĆE ODREDBE**

**Članak 1.**

Ovom Odlukom o redu na pomorskom dobru Općine Sutivan (u daljnjem tekstu: Odluka) propisuje se red na pomorskom dobru kao cjeloviti sustav mjera i radnji kojima se osigurava zaštita i održavanje pomorskog dobra u općoj upotrebi na području Općine Sutivan (u daljnjem tekstu: Općina), a što uključuje:

* + - * način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi,
			* održavanje čistoće i čuvanje površina pomorskog dobra u općoj upotrebi,
			* osiguranje nesmetanog prolaska duž pomorskog dobra,
			* mjere za održavanje reda na pomorskom dobru,
			* obaveze pravnih i fizičkih osoba,
			* prekršajne odredbe.

Mjerama za provođenje reda na pomorskom dobru smatraju se mjere propisane ovom Odlukom, drugim zakonima i propisima kojima se uspostavlja i održava red na pomorskom dobru.

Provedbu i nadzor reda na pomorskom dobru obavljaju pomorski redari koji imaju ovlasti propisane ovom Odlukom, drugim zakonima i propisima kojima se uspostavlja i održava red na pomorskom dobru.

Sve osobe na pomorskom dobru u općoj upotrebi na području Općine dužne su pridržavati se ove Odluke, drugih zakona i propisa kojima se uspostavlja i održava red na pomorskom dobru.

**Članak 2.**

Pojedini pojmovi u smislu ove Odluke imaju slijedeće značenje:

* + - 1. ***pomorsko dobro*** je opće dobro od interesa za Republiku Hrvatsku i ima njezinu osobnu zaštitu, a upotrebljava se i koristi pod uvjetima na način propisan Zakonom o pomorskom dobru i morskim lukama (u daljnjem tekstu: Zakon). Pomorsko dobro je upotrebi svih i svatko ima pravo, pod jednakim uvjetima, služiti se pomorskim dobrom u skladu s njegovim osobinama, prirodi i namjeni, osim kad je Zakonom drugačije propisano;
1. ***morska plaža***je prirodni ili izgrađeni i uređeni kopneni i pripadajući morski prostor pomorskog dobra koji služi za boravak, rekreaciju i kupanje te s tim povezane aktivnosti;
2. ***prirodna morska plaža je plaža*** koja se nalazi unutar ili izvan naselja, infrastrukturno je neopremljena, potpuno očuvanih prirodnih obilježja čiji kopneni dio obuhvaća prostor prirodnog materijala (kamena, pijeska, šljunka, njihove kombinacije i sl.);
3. ***uređena morska plaža*** jest morska plaža koja se nalazi unutar ili izvan naselja i koja je pristupačna svima pod jednakim uvjetima, uključivo i osobama smanjene pokretljivosti, uređenog i izmijenjenog prirodnog obilježja te infrastrukturno i sadržajno uređenog kopnenog prostora neposredno povezanog s morem;
4. ***morska plaža posebne namjene*** je morska plaža koja udovoljava zahtjevima posebnih grupa korisnika i njihovim potrebama a koristi se temeljem koncesije;
5. ***nasip***je kopno nastalo nasipavanjem mora;
6. ***nasipavanje mora***je svaka ljudska radnja kojom se proširuje kopno u more;
7. ***nekretnina***je čestica zemljišne površine, zajedno sa svim što je sa zemljištem trajno spojeno na površini ili ispod nje;
8. ***ovlaštenik dozvole na pomorskom dobru***je gospodarski subjekt kojem je izdana dozvola na pomorskom dobru u skladu s odredbama Zakona;
9. ***ovlaštenik prava na posebnu upotrebu***je pravni subjekt s kojim je sklopljen ugovor o posebnoj upotrebi pomorskog dobra u skladu s odredbama Zakona;
10. ***posebna upotreba pomorskog dobra***je vremenski ograničeno pravo koje se stječe ugovorom o posebnoj upotrebi pomorskog dobra;
11. ***privezište***je izdvojeni i samostalni, infrastrukturni objekt (ponton, gat, mol, riva i sl.) duljine najviše 50 metara ukupno upotrebljive operativne obale i dio morskog akvatorija izvan lučkog područja;
12. ***sidrište***je dio morskog akvatorija namijenjen za sidrenje i/ili vez plovnih objekata;
13. ***žalo***je niska, šljunkovita ili pjeskovita morska obala;
14. ***komunalni objekti, uređaji i drugi objekti u općoj uporabi*** su javna rasvjeta, obavijesna ploča, ormarić, pano s planom naselja, odnosno s oznakom kulturnih dobara, zaštićenih dijelova prirode ili s oznakom turističkih i sličnih objekata, javni sat, javni zahod, javni zdenac, vodoskok, fontana, koso dizalo - lift, samostojeći telekomunikacijski razvodni ormarići, spomenik, skulptura i spomen-ploča;
15. ***pokretne naprave*** su lako prenosivi objekti koji služe za prodaju raznih artikala ili obavljanje određenih usluga, štandovi, klupe, kolica i sl., naprave za prodaju pića, napitaka i sladoleda, hladnjaci za sladoled, metalne i druge konstrukcije kao prodajni prostor ili prostor za uslužnu djelatnost, ambulantna, ugostiteljska i slična prikolica, otvoreni šank, naprave za igranje, automati, peći i drugi objekti za pečenje plodina, pozornice i slične naprave, stolovi, stolice, pokretne ograde i druge naprave koje se postavljaju ispred ugostiteljskih i drugih radnji, odnosno u njihovoj neposrednoj blizini, vaze za cvijeće, suncobrani, tende, pokretne ograde, podesti, samostojeće montažno-demontažne nadstrešnice i druga oprema postavljena na pomorskom dobru za potrebe ugostiteljskih objekata u svrhu organiziranja otvorenih terasa ispred ugostiteljskih objekata, šatori povodom raznih manifestacija, lunaparkovi, čuvarske, montažne i slične kućice, automobili kao prezentacija, promocija ili nagradni zgodici, zaštitne naprave na izlozima i slično;
16. ***kiosk*** je tipski objekt lagane konstrukcije koji se može u cijelosti ili u dijelovima prenositi i postavljati pojedinačno ili u grupi, a služi za obavljanje gospodarske i druge djelatnosti;
17. ***plakati*** su oglasi i slične objave reklamno-promidžbenog ili informativnog sadržaja;
18. ***reklame*** su reklamne zastave, reklamna platna, osvijetljene reklamne vitrine (citylight), putokazne reklame, pokretne reklame, transparenti, reklamne naljepnice, reklamni ormarići, oslikane reklamne poruke (na zidovima građevina, ogradama, tendama i slično), reklamni natpisi i drugi predmeti koji služe reklamiranju, osim reklamnih panoa;
19. ***reklamni panoi*** su panoi, reklamni uređaji, konstrukcije i slično - samostojeći ili na objektima, reklamni stupovi (totemi i slično);
20. ***parkovna oprema*** su ljuljačke, tobogani, penjalice, vrtuljci, slične naprave za igru djece, klupe, stolovi, parkovne ogradice, stupići, košarice za smeće i slično;
21. ***privremene građevine*** su montažni objekti i drugi objekti koji se postavljaju za potrebe sajmova i javnih manifestaciji i prigodnog uređenja naselja;
22. ***vozilima*** u smislu ove Odluke smatraju se sve vrste vozila na motorni i električni pogon, kao što su osobni automobili, teretni automobili, autobusi, kamperska vozila, motocikli, mopedi, traktori, radni strojevi, priključna vozila i slično;
23. ***ekološka rasvjeta*** je sustav uređaja projektiranih na propisani način tako da omogućavaju najviše standarde zaštite okoliša i najviše sigurnosne standarde.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**II. NAČELA UPRAVLJANJA, PLANIRANJA I ZAŠTITE POMORSKOG DOBRA**

 **Članak 3.**

Poslovi upravljanja pomorskim dobrom su od javnog interesa.

Upravljanje pomorskim dobrom mora biti cjelovito te zajedno s planiranjem prostora mora imati za cilj održivi razvoj i očuvanje pomorskog dobra za buduće naraštaje.

Prilikom upravljanja pomorskim dobrom Općina je dužan poštivati načela javnosti, predvidljivosti, razmjernosti, učinkovitosti i odgovornosti, sve na način koji osigurava zaštitu javnog interesa i zaštitu pomorskog dobra.

Upravljanjem pomorskim dobrom mora se osigurati održivi razvoj, očuvanje prostora, okoliša, prirode i kulturne baštine.

Svatko tko se služi i koristi pomorsko dobro dužan je to činiti temeljem odredbi ove Odluke, u skladu s načelima održivog razvoja i zaštite pomorskog dobra, u javnom interesu.

Nitko nema pravo bez pravne osnove propisane Zakonom na:

* + - 1. posebnu upotrebu pomorskog dobra
			2. gospodarsko korištenje pomorskog dobra
			3. obavljanje djelatnosti na pomorskom dobru
			4. gradnju i/ili obavljanje drugih radova i/ili zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, kao i uredbom iz članka 14. stavka 4. točke 11. Zakona
			5. ograničavanje i/ili isključivanje opće upotrebe pomorskog dobra
			6. zaposjedanje pomorskog dobra na bilo koji način za sebe ili drugoga.

Pravna i fizička osoba koja je, na temelju akta koji predstavlja valjanu pravnu osnovu određenu Zakonom, stekla pravo posebne upotrebe i/ili gospodarskog korištenja pomorskog dobra, gradnje i/ili obavljanja drugih radova, ograničenja ili isključenja dijela pomorskog dobra od opće upotrebe te drugog ovlaštenja stečenog na temelju odredbi Zakona, dužna je to pravo koristiti na način, u opsegu i granicama određenim aktom kojim je to pravo stekla te u skladu s odredbama Zakona.

**III. NAČIN UREĐENJA I KORIŠTENJA POMORSKOG DOBRA ZA GOSPODARSKE SVRHE**

**Članak 4.**

Pomorsko dobro prije svega je u općoj upotrebi, a može biti dano na posebnu upotrebu i na gospodarsko korištenje u skladu s odredbama Zakona.

Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.

**Članak 5.**

Gospodarsko korištenje pomorskog dobra je vremenski ograničeno pravo korištenja pomorskog dobra sa ili bez prava korištenja građevina i zahvata u prostoru te u skladu s uredbom iz članka 14. stavka 4. točke 11. Zakona, kojom se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra.

**Članak 6.**

Pravo gospodarskog korištenja pomorskog dobra može se steći na temelju koncesije i dozvole na pomorskom dobru.

Dozvola se može dati samo za obavljanje djelatnosti i korištenje pomorskog dobra manjeg značaja.

Koncesionar i ovlaštenik dozvole na pomorskom dobru kojima se dopušta obavljanje gospodarske i druge svrhe na pomorskom dobru dužni su sredstva koja se koriste za obavljanje djelatnosti održavati urednim i ispravnim te brinuti da nemaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš.

Ako osobe iz stavka 3. ovog članka ne održavaju sredstva koja koristi za obavljanje djelatnosti urednim i ispravnim te ako ista imaju oštećenja zbog kojih postoji opasnost za život i zdravlje ljudi, imovinu veće vrijednosti ili okoliš, pomorski redar narediti će rješenjem nositelju akta otklanjanje uočenih nedostataka. Ako osobe iz stavka 3. ovog članka u ostavljenom roku ne postupi po nalogu pomorskog redara, ti će se nedostaci otkloniti putem treće osobe, na trošak nositelja akta.

Površina koja se koristi za obavljanje gospodarske i druge svrhe mora biti održavana i uredna.

**Članak 7.**

Morskom plažom upravlja Općina u skladu s Planom upravljanja pomorskim dobrom ili koncesionar u skladu s odlukom o davanju koncesije i ugovorom o koncesiji.

**Članak 8.**

Morske plaže dijele se na: javne morske plaže i morske plaže posebne namjene.

Javne morske plaže su: prirodne morske plaže i uređene morske plaže.

**Članak 9.**

Morske plaže moraju biti dostupne svima pod istim uvjetima.

Morska plaža ne smije se isključiti iz opće upotrebe.

Općina, odnosno koncesionar, koji upravlja javnom morskom plažom (prirodnom i uređenom) ne smije plažu ograditi niti na drugi način ograničiti pristup plaži.

Općina, odnosno koncesionar, koji upravlja javnom morskom plažom (prirodnom i uređenom) ne smije naplaćivati ulaz na plažu.

**Članak 10.**

Uređene morske plaže u pravilu su opremljene sa:

* ekološkom javnom rasvjetom,
* sanitarnim čvorom,
* koševima za otpad,
* klupama,
* tuševima,
* kabinama za presvlačenje,
* nekomercijalnim info pločama na hrvatskom i još najmanje na engleskom jeziku na prilaznim pravcima ulaza na plažu s uputama za boravak i korištenje plaže, definiranim informacijama o vrsti i kategoriji plaže, telefonskim brojevima žurnih službi, podacima o koncesiji, pravima posjetioca, obavezama koncesionara, podacima osobe za kontakt i nadzor i dr.,
* pločama s orijentacijskim planom Općine,
* marker plutačama i dr.

Općina, odnosno koncesionar, dužan je uređaje i opremu iz prethodnog stavka održavati u urednom i ispravnom stanju.

Zabranjeno je oštećivati i uništavati uređaje i opremu iz stavka 1. ovog članka.

**Članak 11.**

Komunalni objekti, uređaji i drugi objekti u općoj upotrebi (javna rasvjeta, tuševi, kante za otpatke, klupe i dr.) postavljaju se na pomorskom dobru radi uređenja Općine, pružanja usluga održavanja komunalne infrastrukture i lakšeg snalaženja građana na području Općine.

**Članak 12.**

Pravna osoba ili fizička osoba obrtnik, kojoj je Općina povjerila na održavanje ili upravljanje objekte u općoj uporabi, odnosno vlasnik, dužan ih je održavati urednima, čistima i funkcionalno ispravnima.

Osoba iz stavka 1. ovoga članka, dužna je nastala oštećenja i kvarove otkloniti u najkraćem roku, a najkasnije u roku od 10 dana od utvrđivanja oštećenja ili kvara.

Zabranjeno je pisati grafite, poruke i slično te na drugi način oštećivati i uništavati objekte u općoj uporabi.

**Članak 13.**

Javna rasvjeta mora biti izvedena u skladu sa suvremenom svjetlosnom tehnikom uvažavajući načelo energetske učinkovitosti te biti funkcionalna, ekološki prihvatljiva i estetski oblikovana kako je propisano Zakonom o sprječavanju svjetlosnog onečišćenja.

Pri postavljanju javne rasvjete mora se voditi računa o urbanističkoj vrijednosti i značenju te izgledu pojedinih dijelova Općine, pojedinih javnih površina pomorskog dobra i njihovoj namjeni kao i potrebama prometa i građana.

Fizička ili pravna osoba kojoj je Općina povjerila održavanje javne rasvjete, opremu i uređaje javne rasvjete mora redovito održavati u stanju funkcionalne sposobnosti i ispravnosti (prati, ličiti, mijenjati dotrajale i oštećene dijelove, žarulje i slično).

Zabranjeno je priključivanje električnih instalacija rasvjete i drugih instalacija na sustav javne rasvjete te drugo korištenje sustava javne rasvjete, osim uz izričitu suglasnost nadležnog tijela.

Zabranjeno je postavljati rasvjetna tijela u more ili na rekvizite (sup, daska za jedrenje, kanu i sl.) kojima je svrha rasvjetljavanje mora, osim uz izričitu suglasnost nadležnog tijela.

Zabranjena je uporaba svjetlosnih snopova bilo kakve vrste ili oblika, mirujućih ili pokretnih, ako su usmjereni prema nebu, osim uz izričitu suglasnost nadležnog tijela.

**Članak 14.**

Javna rasvjeta u pravilu mora svijetliti cijelu noć uz uvažavanje provedbe mjera uštede električne energije.

**Članak 15.**

Zabranjeno je oštećivanje i uništavanje rasvjetnih stupova i rasvjetnih tijela.

Zabranjeno je na rasvjetne stupove postavljanje transparenata, lijepljenje oglasa, obavijesti, reklama i slično, a iznimno je dopušteno uz odobrenju nadležnog tijela Općine.

Postavljanje ukrasnih zastavica, informativno-promidžbenih panoa, vertikalne i svjetlosne prometne signalizacije i slične opreme na rasvjetne stupove dopušteno je samo uz odobrenje nadležnog tijela Općine**.**

**Članak 16.**

Javni zahodi grade se ili postavljaju, u pravilu, na uređenim morskim plažama.

Javni zahodi moraju ispunjavati odgovarajuće higijenske i tehničke uvjete, a vlasnik, odnosno ovlaštena pravna ili fizička osoba obrtnik koja ih održava, mora ih održavati u urednom i ispravnom stanju.

Javne zahode treba graditi na način da ih mogu koristiti osobe s posebnim potrebama.

Javni zahodi moraju u pravilu raditi u vremenu uobičajenog korištenja plaže.

**Članak 17.**

U cilju lakšeg snalaženja građana i turista, na pomorskom dobru na području Općine mogu se postavljati ploče s orijentacijskim planom Općine.

Ploče s orijentacijskim planom Općine postavljaju se na mjestima na kojima se okuplja veći broj ljudi i na drugim za to određenim mjestima.

U orijentacijskom planu moraju biti ucrtane glavne ulice, trgovi, parkovi, najvažniji objekti u Općini (škola, dječji vrtić, pošta, banka, zdravstvena ustanova i slično) te oznaka mjesta na kojem se plan nalazi.

Ploče s orijentacijskim planom postavlja i održava Općina, odnosno za to ovlaštena pravna ili fizička osoba.

**Članak 18.**

Na pomorskom dobru mogu se postavljati protupožarni hidranti i hidranti za pranje i zalijevanje javnih površina koji se moraju održavati u ispravnom stanju.

Zabranjeno je uništavanje, oštećivanje ili neovlaštena uporaba hidranata za vlastite potrebe (pranje automobila, plovila ili privatnih površina i prostora).

Hidrante i slične objekte i uređaje postavlja i održava Općina, odnosno za to ovlaštena pravna ili fizička osoba.

**Članak 19.**

Na pomorskom dobru mogu se postavljati spomenici, spomen ploče, skulpture i slični predmeti, koje postavlja Općina.

Postavljene spomenike, spomen ploče, skulpture i slične predmete, zabranjeno je prljati, po njima pisati, crtati ili ih na bilo koji drugi način oštećivati.

**Članak 20.**

Koncesionar je dužan morski prostor namijenjen kupačima, odnosno granicu koncesioniranog područja na moru (sidrišta) označiti vidljivim oznakama (bove, marker plutače i sl.), a sve u skladu s posebnim uvjetima izdanim od strane nadležne lučke kapetanije i pravnim propisima Republike Hrvatske.

Koncesionar luke posebne namjene je dužan kopneni prostor, odnosno granicu koncesioniranog područja, označiti vidljivim oznakama i osigurati potrebno po zakonu, a sve u skladu s pravnim propisima Republike Hrvatske.

Koncesionar odnosno ovlaštenik dozvole na pomorskom dobru ne smije onemogućiti slobodan pristup pomorskom dobru.

**Članak 21.**

Koncesionar koji je na temelju ugovora o koncesiji stekao pravo gospodarskog korištenja pomorskog dobra u općoj upotrebi, može obavljati djelatnost na pomorskom dobru samo na način, u opsegu i granicama određenim u ugovoru o koncesiji.

**Članak 22.**

Ovlaštenik dozvole na pomorskom dobru može obavljati djelatnost na pomorskom dobru samo u opsegu i pod uvjetima utvrđenim u dozvoli na pomorskom dobru.

Ovlaštenik dozvole na pomorskom dobru nema pravo sklapati ugovore s trećim osobama na temelju kojih bi treće osobe obavljale djelatnost ili dio djelatnosti iz dozvole, niti ga Općina može na to ovlastiti.

Zabrana iz prethodnog stavka ne odnosi se na najam, posudbu i sl. samih sredstava kojima se obavlja djelatnost iz dozvole na pomorskom dobru.

**Članak 23.**

Općina, kao davatelj dozvole na pomorskom dobru, dužna je brinuti se o tome da se pomorsko dobro koristi u opsegu i granicama utvrđenim u dozvoli na pomorskom dobru.

Općina, kao davatelj dozvole na pomorskom dobru, dužna je osigurati da ovlaštenik dozvole na pomorskom dobru ne ograničava opću upotrebu pomorskog dobra.

**Članak 24.**

Ako se utvrdi da se pomorsko dobro koristi izvan opsega i uvjeta utvrđenih u dozvoli na pomorskom dobru i/ili da ovlaštenik dozvole na pomorskom dobru ograničava opću upotrebu, kao davatelj dozvole na pomorskom dobru Općina je dužna donijeti rješenje o ukidanju dozvole na pomorskom dobru za tog ovlaštenika dozvole na pomorskom dobru.

**Članak 25.**

Pravne i fizičke osobe koje obavljaju registriranu djelatnost, a kojima je pomorsko dobro dodijeljeno na korištenje ili uporabu, putem koncesije ili dozvole na pomorskom dobru, dužne su na pomorskom dobru osigurati cjelovitu zaštitu okoliša, a posebno sanitarno-higijenske uvjete i zaštitu od onečišćenja u skladu s propisima Republike Hrvatske i međunarodnim konvencijama te za vrijeme trajanja koncesije odnosno dozvole brinuti o sigurnosti ljudi i imovine, održavati, štititi i koristiti pomorsko dobro pažnjom dobrog gospodara te ne smiju poduzimati nikakve druge radnje na istom, osim onih koje su dopuštene ovom Odlukom, ugovorom o koncesiji i dozvolom na pomorskom dobru.

**Članak 26.**

Koncesionar, odnosno ovlaštenik dozvole, odgovoran je za svaku štetu koja nastane uslijed obavljanja djelatnosti na pomorskom dobru, što uključuje štetu nastalu pomorskom dobru kao predmetu koncesije odnosno dozvole, štetu nastalu samom koncesionaru odnosno ovlašteniku dozvole, njegovim zaposlenicima, kao i štetu koju pretrpe treće osobe.

Koncesionar, odnosno ovlaštenik dozvole, ne smije onemogućiti i/ili ograničiti pristup pomorskom dobru za koje mu je izdana koncesija odnosno dozvola te umanjiti, ometati ili onemogućiti upotrebu i/ili korištenje susjednih dijelova pomorskog dobra prema njihovoj namjeni, a dodijeljeno pomorsko dobro dužan je čuvati i unaprjeđivati.

**Članak 27.**

Općina, odnosno koncesionar, dužni su plažu štititi i održavati te osigurati zadovoljenje javnog interesa za korištenjem.

Općina, odnosno koncesionar, dužni su osigurati mogućnost korištenja površina pomorskog dobra u općoj upotrebi na način koji omogućava kretanje osoba s posebnim potrebama.

**Članak 28.**

Za obavljanje djelatnosti ugostiteljstva i trgovine koncesionar, odnosno ovlaštenik dozvole na pomorskom dobru, za plažni objekt mora ishoditi rješenje o minimalnim uvjetima pružanja usluga, sukladno posebnim propisima, i prema njima raditi te snositi troškove čišćenja.

Ugostiteljske štekate nije dozvoljeno izgraditi zidanjem ili nasipavanjem podloge kao što nije dozvoljeno ni ukopavanjem mijenjati zatečenu podlogu. Ugostiteljski štekat može biti izrađen samo na montažno-demontažni način od drvene konstrukcije.

**Članak 29.**

Kod obavljanja djelatnosti komercijalno-rekreacijskog sadržaja koncesionar, odnosno ovlaštenik dozvole na pomorskom dobru, mora koristiti plažne rekvizite (suncobrani, ležaljke i sl.) i plovila (supovi, kanui, pedaline, daske za jedrenje i sl.) koji su kvalitetni, u ispravnom stanju, primjerenog izgleda te ne smiju ugrožavati njihove korisnike, kao ni ostale korisnike plaže.

Postavljeni rekviziti (ležaljke, suncobrani i sl.) ne smiju ometati korištenje plaže kao općeg dobra te se raspoređuju po plaži na način da se rekviziti jednog koncesionara, odnosno ovlaštenika dozvole na pomorskom dobru, podjele na dvije grupe rekvizita, između kojih mora ostati koridor za nesmetani pristup svim korisnicima plaže u duljini ležaljke, a svaka grupa rekvizita može sadržavati po dva reda ležaljki s ostavljenim koridorom za nesmetani pristup i boravak uz more svim korisnicima plaže između samih redova u duljini ležaljke te za prolaz između svake ležaljke u širini ležaljke.

Ležaljke, plovila i ostala oprema moraju biti složeni na jednom mjestu te se tek na zahtjev korisnika mogu postaviti na za to predviđeno mjesto na plaži.

 **Članak 30.**

Osobama u stanju neposredne ugroze za život, zdravlje ili imovinu nitko ne može zabraniti niti smije onemogućiti pristup bilo kojem dijelu pomorskog dobra, uključujući i one dijelove koji su isključeni od opće upotrebe ili čija je opća upotreba ograničena~~.~~

**IV. GRAĐENJE GRAĐEVINA KOJE SE PREMA POSEBNIM PROPISIMA GRADE BEZ GRAĐEVINSKE DOZVOLE I GLAVNOG PROJEKTA**

**Članak 31.**

Nitko nema pravo bez pravne osnove propisane Zakonom graditi građevine koje se prema posebnim propisima grade bez građevinske dozvole i glavnog projekta.

Planiranje i građenje zgrada i drugih građevina, kao i drugi zahvati na pomorskom dobru koji se ne smatraju građenjem moraju se provoditi tako:

* + - 1. da se osigura prolaz uz more i do mora;
			2. da se građenje i zahvati koji se ne smatraju građenjem poduzimaju uz najviše oblikovne i tehničke standarde i u skladu s prirodnim i kulturnim obilježjima toga područja;
			3. da se ne zadire u morska područja na kojima se nalaze staništa i vrste visoke vrijednosti očuvanja, neovisno o tome je li to područje zaštićeno zakonom;
			4. da se u najvećoj mogućoj mjeri sačuvaju obalne šume i zelenilo na morskoj obali uz more (autohtono drveće i dr.);
			5. da se sačuvaju autentične prirodne i kulturne vrijednosti obalnog krajobraza, neovisno je li to područje zaštićeno zakonom;
			6. da se u najvećoj mjeri sačuva izvornost prirode i ekosustavi u moru i na morskoj obali te izbjegne betonizacija obale uz more u području koje je široko najmanje 6 metara od crte koja je vodoravno udaljena od crte srednjih viših visokih voda;
			7. da se područja pomorskog dobra s obilježjima nedirnute prirode isključe od bilo kakve gradnje i drugih zahvata u prostoru;
			8. da se planiranje i građenje na česticama koje neposredno graniče s pomorskim dobrom ne smije izvoditi na udaljenosti manjoj od 5 metara od granice pomorskog dobra u građevinskom području naselja te manje od 25 metara u izdvojenom građevinskom području izvan naselja. Navedena odredba ne odnosi se na kampove;
			9. da na pomorskom dobru nije dopušteno planiranje ni građenje građevina koje nisu u vezi s morem. Za izgradnju jednostavnih građevina na pomorskom dobru ne primjenjuju se odredbe propisa kojima se uređuje izgradnja jednostavnih građevina, nego je potrebno ishoditi odgovarajuće dokumente za izgradnju;
			10. da je, iznimno dopušteno građenje infrastrukturnih građevina kada je nužno da se dijelom ili u cijelosti nalaze na pomorskom dobru, te objekata za potrebe državnih tijela ako su njihovi poslovi u vezi s morem (lučka kapetanija, carinarnica, pomorska policija i sl.), kao i objekata u kojima se u javnom interesu ili interesu sporta ili edukacije obavlja djelatnost koja je povezana s morem (pomorski muzej, škola jedrenja, škola ronjenja i sl.).

**Članak 32.**

Za obavljanje djelatnosti na pomorskom dobru u općoj upotrebi za koju je izdana koncesija/dozvola na pomorskom dobru može služiti isključivo jednostavna građevina koja se prema propisima kojima se uređuje građenje ne smatra građenjem i to:

1. kiosk i druga građevina gotove konstrukcije tlocrtne površine u skladu s tipskim projektom;
2. ugostiteljska terasa;
3. slobodnostojeća ili sa zgradom konstruktivno povezana nadstrešnica tlocrtne površine do 20 m2, izvan tlocrtnih gabarita postojeće zgrade;
4. ograda visine do 2,2 m mjereno od najnižeg dijela konačno zaravnanog i uređenog terena uz ogradu;
5. reklamni pano oglasne površine do 12m2;
6. komunalna oprema (kontejner za komunalni otpad, klupa, koš za otpatke, tende, jednostavni podesti otvorenih terasa i sl.);
7. promatračnica, obavijesna ploča oglasne površine do 12 m2;
8. privremena građevina za potrebe javnih manifestacija.

**Članak 33.**

Općina smije graditi isključivo građevine i izvoditi zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem, koje trajno služe općoj upotrebi (potporni i zaštitni zidovi, šetnice, odmorišta, održavanje, rekonstrukcija ili uklanjanje postojećih građevina i sl.) izvan područja danog u koncesiju i lučkog područja luke otvorene za javni promet, sve u skladu s uredbom iz članka 14. stavka 4. točke 11. Zakona kojom se uređuje gradnja građevina i izvođenje zahvata u prostoru koji se prema propisima kojima se uređuje građenje ne smatraju građenjem, a koji su dopušteni na prostoru pomorskog dobra, i posebnim propisima kojima se uređuje prostor, gradnja i zaštita prirode.

**Članak 34.**

Na prirodnoj plaži građenje građevina nije dozvoljeno, već isključivo izvođenje zahvata u prostoru koji se prema posebnim propisima kojima se uređuje građenje ne smatraju građenjem te u skladu s uredbom iz prethodnog članka.

**Članak 35.**

Zahvati na pomorskom dobru koji se prema posebnim propisima kojim se uređuje gradnja ne smatraju građenjem a za koje je potrebno ishoditi lokacijsku dozvolu:

1. postavljanje, privezivanje ili sidrenje kaveza i drugih naprava za uzgoj ribe ili drugih morskih organizama;
2. privezivanje ili sidrenje pomorskih objekata ( plovnih objekata, plutajućih objekata i nepomičnih objekata);
3. postavljanje, privezivanje ili sidrenje kaveza i drugih naprava u moru za uzgoj ribe ili drugih morskih organizama;
4. trajno postavljanje, privezivanje ili sidrenje objekata (gat, bazen, kućica na vodi, stambeni brod, pontonski most, plutajući ugostiteljski objekt);
5. sidrišta unutar zone kupanja;
6. deponiranja viška iskopa iz mora i sl.

**Članak 36.**

Investitori, pravne ili fizičke osobe obrtnici, po dobivanju svih akata za gradnju, a prije započinjanja gradnje dužni su potpisati ugovor o preuzimanju miješanog komunalnog otpada sa komunalnom tvrtkom koja prikuplja otpad na području Općine, a za ostale vrste otpada (građevni otpad, plastika, staklo, papir, metal i drugi otpad) dužni su osigurati spremnike i imati potpisane ugovore o preuzimanju sa ovlaštenim sakupljačem navedenih vrsta otpada.

Investitori fizičke osobe, po dobivanju svih akata za gradnju, a prije započinjanja gradnje dužni su potpisati ugovor o preuzimanju miješanog otpada sa komunalnom tvrtkom koja prikuplja otpad na području Općine, a građevni otpad dužni su predavati na način propisan Odlukom o načinu pružanja javne usluge prikupljanja otpada.

**V. ODRŽAVANJE REDA NA POMORSKOM DOBRU U OPĆOJ UPOTREBI**

**Članak 37.**

Pomorskim dobrom u općoj upotrebi svatko se ima pravo služiti sukladno njegovoj prirodi i namjeni.

Sve osobe na pomorskom dobru u općoj upotrebi dužne su pridržavati odredbi ove Odluke.

**Članak 38.**

Korisnik uređene i prirodne plaže koji obavlja gospodarsko korištenje pomorskog dobra u općoj upotrebi temeljem ugovora o koncesiji odnosno dozvole na pomorsko, dobru sukladno zakonu i ostalim pozitivnim propisima dužan je poštivati obveze iz ugovora o koncesiji, odnosno dozvole na pomorskom dobru.

Koncesionar, odnosno ovlaštenik dozvole na pomorskom dobru, dužan je pridržavati se propisa o sigurnosti plovidbe, zaštite okoliša i reda na pomorskom dobru propisanog ovom Odlukom, te uvažavati značaj pomorskog dobra kao općeg dobra.

**Članak 39.**

U plažnom prostoru namijenjenom za kupače zabranjuje se:

* vezivanje plovila izvan organiziranih privezišta;
* izvlačenje plovila;
* postavljanje pontona bez odgovarajućih odobrenja i lokacijske dozvole;
* plovidba unutar koncesioniranog područja odnosno ograđenog dijela namijenjenog za kupače;
* upotreba jet ski-eva na udaljenosti manjoj od 300 m od obale, odnosno ograđenoga dijela namijenjenoga kupačima;

Iznimno od odredbi prethodnog stavka dozvoljava se:

* privremeno uplovljavanje čamaca na vesla (bez upotrebe motora) na udaljenosti manjoj od 50 m od obale plaže;
* upotreba plovila za sport i rekreaciju (bez upotrebe motora) na područjima za koja su utvrđeni uvjeti uređenja prostora te ispunjeni posebni uvjeti nadležne lučke kapetanije u smislu obilježavanja koridora za isplovljavanje i ostali uvjeti utvrđeni posebnim propisima.

**Članak 40.**

 Na prirodnim i uređenim morskim plažama zabranjuje se:

* kampiranje i noćenje;
* paljenje vatre u bilo koje svrhe te upotreba roštilja i bilo koje vrste otvorenog plamena na plažama;
* ispust u more ili u tlo fekalne kanalizacije iz ugostiteljskih objekata koncesionara, odnosno ovlaštenika dozvole na pomorskom dobru (svi plažni objekti moraju biti spojeni ili na sustav fekalne kanalizacije ili na nepropusnu septičku jamu ili više njih koje su izgrađene sukladno Zakonu o gradnji);
* ispust oborinske vode s prometnih i parkirnih površina ukoliko nisu kondicionirane s adekvatnim separatorom lakih ulja, masti i derivata nafte;
* kupanje životinja, izuzev na plažama za pse na kojima je to dozvoljeno, a koje su označene posebnim znakom;
* oštećivanje drveća, grmlja, cvjetnjaka, živica i drugog raslinja, te lijepljenje plakata po drveću.

**Članak 41.**

Zabranjeno je dovoditi i puštati kućne ljubimce na prirodne i uređene plaže.

Psi se mogu dovoditi i puštati samo na plažama za pse koji su za tu namjenu posebno određene i označene.

Vlasnik, odnosno posjednik kućnog ljubimca dužan je odmah očistiti plažu koja je onečišćena otpacima njegovog kućnog ljubimca.

**Članak 42.**

Zabranjeno je na morske plaže i ostale dijelove pomorskog dobra postavljanje pokretnih naprava, kioska, montažnih objekata, štandova, reklama, plakata, reklamnih panoa, parkovne opreme i drugih naprava bez koncesije odnosno dozvole na pomorskom dobru ili suprotno izdanoj koncesiji odnosno dozvoli.

.

**Članak 43.**

Na morskim plažama i drugim dijelovima pomorskog nije dopušteno kretanje bez kupaćeg kostima ili dijela kupaćeg kostima, osim ukoliko se radi o plaži koja je određena kao nudistička.

**Članak 44.**

Na prirodnim i uređenim plažama zabranjeno je rezerviranje i čuvanje mjesta ostavljanjem raširenih ručnika, madraca na napuhavanje i sličnih rekvizita.

Rezerviranje i čuvanje mjesta na plaži podrazumijeva ostavljanje i držanje predmeta iz stavka 1. ovog članka duže od 1 sata bez nadzora, odnosno bez prisutnosti korisnika.

Predmeti iz stavka 1. ovog članka zatečeni na prirodnim i uređenim plažama bez njihova vlasnika, odnosno korisnika, smatrat će napuštenima, te će biti uklonjeni.

**Članak 45.**

Na prirodnim i uređenim morskim plažama te ostalim dijelovima pomorskog dobra nije dopušteno prometovanje motornim vozilima, zaustavljanje i parkiranje vozila, osim ako za isto nije izdano odobrenje nadležnog tijela.

Izuzetno se dopušta kretanje motornim vozilima po površinama navedenim u prethodnom stavku kada se određeni poslovi ne mogu obaviti na drugi način, a neophodni su radi otklanjanja opasnosti za sigurnost ljudi i imovine ili obavljanje komunalnih djelatnosti (hitna pomoć, vatrogasci, policija, komunalne i druge službe).

**VI. ODRŽAVANJE ČISTOĆE I ČUVANJE POVRŠINA POMORSKOG DOBRA U OPĆOJ UPOTREBI**

**Članak 46.**

Obalni pojas uređenih i prirodnih plaža i zelenih površina uz plažu te ostali kopneni dijelovi pomorskog dobra trebaju se redovito održavati, tako da budu uredni i čisti te da služe svrsi za koju su namijenjeni, a oprema i uređaji na njima moraju biti uredni i ispravni.

Objekte i uređaje koji se nalaze na uređenim i prirodnim morskim plažama i ostalim dijelovima pomorskog dobra zabranjeno je uništavati, oštećivati i onečišćavati.

**Članak 47.**

Održavanje pomorskog dobra u općoj upotrebi provodi se sanacijom nastalih manjih oštećenja na pomorskom dobru, uređenjem plaža, dohranom plažnog materijala na način da se ne mijenja granica kopnenog i morskog dijela pomorskog dobra, čišćenjem i odvozom smeća, postavljanjem posuda za odlaganje smeća na plažama, ograđivanje plaža plutajućim branama, postavljanjem tuševa i sl.

**Članak 48.**

Ukoliko plovni objekt masnim otpacima izazove zagađenje morske površine, vlasnik ili korisnik plovnog objekta dužan se usidriti, te pozvati predstavnike Lučke kapetanije radi dogovora o čišćenju i odstranjivanju masnih otpadaka s fizičkom ili pravnom osobom koja je osposobljena za uklanjanje navedenog onečišćenja.

Predstavnici Lučke kapetanije obvezni su informirati vlasnike plovila o dužnosti održavanja čistoće i reda u lukama, privezištima i općenito na pomorskom dobru.

**Članak 49.**

Pravna osoba ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna je redovno i izvanredno održavati obalni pojas uređenih i prirodnih morskih plaža te ostale kopnene dijelove pomorskog dobra, sukladno Programu održavanja komunalne infrastrukture i Planu upravljanja pomorskim dobrom.

**Članak 50.**

Izvanredno čišćenje pomorskog dobra podrazumijeva čišćenje pomorskog dobra koje je zbog vremenskih nepogoda, više sile ili drugih razloga prekomjerno onečišćeno.

**Članak 51.**

Pomorski redar u slučaju onečišćenja javne površine izazvanim vremenskim nepogodama ili drugim izvanrednim situacijama, naložiti će pravnoj ili fizičkoj osobi koja obavlja poslove održavanja, odnosno čišćenja, odnosno koncesionaru na pomorskom dobru, izvanredno čišćenje pomorskog dobra.

**Članak 52.**

Na kopnenim dijelovima pomorskog dobra postavljaju se posude/spremnici za otpatke, koji moraju biti izrađeni od prikladnog materijala i estetski oblikovani.

Posude/spremnike za otpatke na pomorskom dobru postavlja Općina, odnosno koncesionar.

Pravna ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna je posude/spremnike za otpatke prazniti i održavati čistima i funkcionalno ispravnima.

Pravna ili fizička osoba obrtnik kojoj je Općina povjerila obavljanje komunalne djelatnosti održavanja čistoće javnih površina dužna je prati posude za komunalni otpad (kontejnere i sl.) koje se nalaze na pomorskom dobru, te vršiti dezinfekciju i dezinsekciju, najmanje dva puta godišnje, a po potrebi i češće.

**Članak 53.**

Zabranjeno je prebiranje po posudama/spremnicima za otpatke i odnošenje otpada ili dijelova otpada iz istih, na način da se pri tom otpad rasipa oko posude/spremnika i onečišćuje pomorsko dobro.

Posude/spremnike za otpad zabranjeno je oštećivati, po njima crtati i pisati (šarati), te ih premještati sa postavljenog mjesta.

**Članak 54.**

Pravna osoba ili fizička osoba obrtnik koja obavlja djelatnost zbog koje dolazi do onečišćavanja pomorskog dobra, dužna ga je redovito čistiti ili osigurati njihovo čišćenje.

**Članak 55.**

Koncesionar je u obvezi tijekom cijele godine čuvati i održavati područje koncesije sukladno svim pozitivnim zakonskim propisima, podzakonskim aktima, uredbama, pravilnicima, a naročito:

* redovito održavati čistoću podmorja i kopnenog dijela područja, uklanjati naplavine (daske, plastiku i slično) i ostale nanose, održavati hortikulturu, osigurati pražnjenje košarica za otpatke (običnih i za selekcionirano sakupljanje otpada) te prikupljati otpad s brodova, a sve u suradnji s pravnom ili fizičkom osobom obrtnikom kojoj je Općina povjerila obavljanje komunalne djelatnosti održavanja čistoće javnih površina,
* organizirati zbrinjavanje opasnog otpada u suradnji s ovlaštenom osobom,
* održavati opremu (koševe za smeće, klupe, tuševe, kabine za presvlačenje i sl.),
* izvan razdoblja korištenja koncesije koncesionar je obavezan ukloniti komercijalne rekvizite,
* osigurati provođenja reda u luci (luke posebne namjene i sidrišta),
* brinuti o sigurnosti korisnika i materijalnih sredstava na pomorskom dobru,
* plaćati naknadu za utrošak električne energije i vode, kao i ostale troškove u obuhvatu koncesije,
* posjedovati sve propisane certifikate, a posebno one kojima se jamči zaštita ljudskog zdravlja i sigurnost,
* pridržavati se propisanih uvjeta, zakona i posebnih propisa, uvjeta iz prostornih planova te uvjeta i posebnih zahtjeva nadležne lučke kapetanije, uvjeta zaštite prirode nadležnog ministarstva,
* pridržavati se ove Odluke,
* pridržavati se odluka i rješenja pomorskog redara,
* pridržavati se odluka drugih nadležnih tijela.

Tehničko održavanje plaže odnosi se na dohranu plaže koja se radi u sklopu tehničkog održavanja postojećih plaža, prirodnih ili djelomično nasutih ili uređenih nasutih plaža i to isključivo u postojećim gabaritima, a sve u suradnji s Općinom kroz redovito održavanje pomorskog dobra. Materijal za potrebe održavanja plaža se u prvom redu mora vaditi iz susjednih lokacija ako je tamo odnesen s postojeće plaže zbog prirodnih utjecaja - djelovanja mora i vjetra, a plaža se eventualno dohranjuje plažnim materijalom koji se dobavlja iz drugih prikladnih izvora istog ili sličnog sastava i oblika, uobičajeno oblutak istovjetne granulacije ili pijesak sličnog podrijetla, samo ako se ne može zadovoljiti prethodno utvrđen gabarit (prirodna linija).

Zabranjeno je dohranjivanje plaža zemljanim materijalom, otpadom, iskopom i sl. Plaže se mogu dohranjivati samo prirodnim šljunkom i/ili pijeskom. Osoba koja upravlja plažom može dohranjivati uređenu morsku plažu tako da se ne mijenja prosječna godišnja pozicija obalne crte niti izgled plaže niti njezine karakteristike.

Koncesionar je odgovoran za svaku štetu koja nastane uslijed gospodarskog korištenja pomorskog dobra, što uključuje štetu nastalu pomorskom dobru, kao predmetu koncesije, štetu nastalu samom koncesionaru, odnosno, njegovim zaposlenicima, kao i štetu koju pretrpe treće osobe.

**Članak 56.**

Ovlaštenik dozvole na pomorskom dobru dužan je održavati čistim i urednim dio pomorskog dobra u općoj upotrebi na kojem obavlja djelatnost.

Na području pomorskog dobra za koje je izdana dozvola na pomorskom dobru Općina je dužna organizirati redovito održavanje čistoće putem pravne ili fizičke osobe obrtnika kojoj je povjerila obavljanje komunalne djelatnosti održavanja čistoće javnih površina.

Pod redovitim čišćenjem podrazumijeva se redovito uklanjanje svih otpadaka s morske obale, morske površine i morskog dna u obuhvatu pomorskog dobra, a osobito metalnih, plastičnih i staklenih predmeta, kao i ostalog otpada.

Smeće i ostale otpatke treba redovito sakupljati u posude predviđene za tu vrstu otpada, te omogućiti odvoz i pražnjenje posuda za otpatke.

**Članak 57.**

Na pomorskom dobru zabranjuje se:

1. bacanje ili ostavljanje komunalnog otpada izvan spremnika ili posuda za otpad ili vršenje drugih radnji koje onečišćuju pomorsko dobro,
2. odlaganje građevnog i otpadnog građevnog materijala, zemlje, šute, ogrjeva, željeza, lima, posebice stare automobile, strojeve, električne i druge aparate i predmete iz kućanstva, daske, dotrajale predmete i sl.,
3. odlaganje glomaznog otpada i ambalaže,
4. ostavljanje vozila, prikolica, kamperska vozila i drugih priključnih vozila, olupina vozila, olupina plovila, radnih strojeva, podrtina i slično,
5. ostavljanje plovila izvan za to predviđenih mjesta,
6. ispuštanje otpadnih tekućina bilo koje vrste (ulja, kiseline, boje, otpadnih voda i slično),
7. brati plodove, rezati i otuđivati grane, listove i cvjetove, otuđivati bilje, te poduzimati i druge neovlaštene zahvate (sadnja bilja i slično),
8. rezanje, odnosno prekidanje korijenja stabla,
9. popravak i servisiranje vozila, te drugih uređaja i naprava,
10. oštećivanje posuda za odlaganje komunalnog otpada,
11. bacanje gorućih predmeta u posude/spremnike za otpatke ili spremnike za odvojeno prikupljanje otpada te paliti otpad,
12. loženje vatre i potpaljivanje stabala te paljenje otpada, lišća i sl.,
13. zagađivanje mora i bacanje otpada i otpadnih tvari na obalu, u more i korita potoka,
14. bacanje smeća ili opušaka u more i na morsku obalu,
15. paljenje smeća na pomorskom dobru,
16. iz plovila za vrijeme stajanja u luci ispuštati fekalije, ulje, naftu i slično,
17. za vrijeme stajanja plovila u luci na istom obavljati radove popravaka i rekonstrukcije oplate, palube, opreme i stroja izvan uobičajenih poslova, čistiti, strugati i bojati nadvodni ili podvodni dio oplate plovnog objekta,
18. svako onečišćavanje i umanjivanje funkcije slivnika i oborinskih kanala,
19. kopanje i odvoženje kamenog materijala i morskog biljnog materijala (lažine), pijeska ili šljunka i sl.,
20. obavljanje radnji kojima se onečišćuje pomorsko dobro ili propuštanje obavljanja radnji kojima se sprječava onečišćenje pomorskog dobra,
21. neovlašteno premještanje komunalne opreme i uređaja,
22. bacanje životinjskog, medicinskog i drugog opasnog otpada, koji se zbrinjava u skladu s posebnim propisima,
23. odlaganje ili postavljanje bilo kakvih predmeta kojima se ometa redovito korištenje pomorskog dobra, odnosno nesmetan prolaz pješaka i vozila,
24. obavljanje nužde izvan sanitarnog čvora,
25. kampiranje,
26. pranje osoba, vozila ili drugih predmeta na javnim vodovodnim uređajima i objektima,
27. istresati krpe, sagove i slično,
28. graditi na pomorskom dobru, osim kada je to dopušteno na način propisan Zakonom i drugim propisima te aktima Općine,
29. puštanje otpadnih i oborinskih voda na pomorsko dobro na način kojim se ugrožava sigurnost prometa i prolaznika, odnosno vrši drugi oblik onečišćenja,
30. na bilo koji način onečišćivati i uništavati pomorsko dobro, a osobito morske plaže.

Sve osobe na pomorskom dobru u općoj upotrebi dužne su u najvećoj mogućoj mjeri:

 1. čuvati obalne šume i zelenilo na morskoj obali uz more (autohtono drveće i dr.),

 2. autentične prirodne i kulturne vrijednosti obalnog krajobraza, neovisno je li to područje zaštićeno zakonom,

 3. ne zadirati u morska područja na kojima se nalaze staništa i vrste visoke vrijednosti očuvanja, neovisno o tome je li to područje zaštićeno zakonom,

 4. graditi na pomorskom dobru, osim u skladu sa ZPDML i drugim propisima i aktima Općine.

**Članak 58.**

Sredstva kojim se obavlja gospodarska i druga svrha na području Općine ne smiju se čuvati na javnoprometnoj površini niti smiju ograničiti i/ili isključiti opću uporabu pomorskog dobra.

Iznimno od prethodnog stavka ovog članka, nositelj akta kojim se obavlja gospodarska i druga svrha može čuvati sredstva na javnoprometnoj površini u slučaju provođenja programa, projekata, manifestacija i aktivnosti od interesa za opće dobro, uz prethodnu suglasnost Jedinstvenog upravnog odjela.

U slučaju postupanja protivno stavcima 1. i 2. ovog članka, pomorski redar naložit će rješenjem uklanjanja sredstva bez odgode, a najkasnije u roku od 3 dana od dana saznanja.

Ako vlasnik, odnosno korisnik ne postupi po rješenju iz stavka 3. ovoga članka, a postoji neposredna opasnost za život i zdravlje ljudi, imovinu veće vrijednosti ili okoliš, Općina će izvršenje rješenja provesti putem treće osobe na trošak nositelja akta.

**Članak 59.**

Zaštitne naprave su tende, roloi, zaštitne rešetke, kamere, alarmni uređaji, sredstva za vezivanje i zaključavanje i slični predmeti, koji se postavljaju na sredstva koja služe za obavljanje gospodarske i druge svrhe.

Zaštitne naprave moraju biti uredne i ispravne.

Tende, roloi, zaštitne rešetke i slični predmeti postavljaju se na način u skladu s odobrenjem Jedinstvenog upravnog odjela.

Tende, roloi, zaštitne rešetke i slični predmeti se svojim oblikom, materijalom, dimenzijama i bojama moraju uklopiti u postojeće okruženje, ne smije ugrožavati sigurnost prometa, niti zaklanjati postojeću prometnu signalizaciju te predstavljati neposrednu opasnost za život i zdravlje ljudi, imovinu veće vrijednosti ili okoliš.

Zabranjeno je postavljati zaštitne naprave iz stavka 1. ovoga članka bez odobrenja ili suprotno odobrenju nadležnog tijela.

**Članak 60.**

Kamere se mogu postavljati na sredstva koje služe za obavljanje gospodarske i druge svrhe zbog provođenje nadzora i prevencije protupravnih ponašanja i utvrđivanja počinitelja prekršaja i kaznenih djela, zaštite osoba i zaštite imovine u vlasništvu Općine i drugih pravnih i fizičkih osoba, a sukladno odredbama zakona i pravilnika koji uređuju poslove privatne zaštite, s obvezom javnog isticanja da se koristi video nadzor na način da njihovo postavljanje ne ugrožava sudionike u prometu, da ne ometa kretanje pješaka, odnosno da ne onemogućava korištenje pomorskog dobra.

Kamere se postavljaju na temelju odobrenja nadležnog tijela po prethodno pribavljenoj suglasnosti ministarstva nadležnog za unutarnje poslove i Agencije za zaštitu osobnih podataka.

Zabranjeno je postavljati kamere iz stavka 1. ovoga članka bez odobrenja nadležnog tijela i prethodno pribavljene suglasnosti ministarstva nadležnog za unutarnje poslove i Agencije za zaštitu osobnih podataka ili protivno odobrenju nadležnog tijela.

**Članka 61.**

Plakati, oglasi i slične objave reklamno-promidžbenog ili informativnog sadržaja (u daljnjem tekstu: plakati) mogu se postavljati samo na oglasnim ili reklamnim pločama, oglasnim stupovima, oglasnim ormarićima, oglasnim panoima i drugim oglasnim prostorima koji služe isključivo za navedenu namjenu temeljem odobrenja nadležnog tijela sukladno uvjetima posebnog akta koje donosi predstavničko tijelo na prijedlog nadležnog tijela.

Troškove uklanjanja plakata, kao i čišćenja mjesta na kojima ne smiju biti postavljeni, snosi nositelj akta, odnosno pravna ili fizička osoba čiji se proizvod ili usluga plakatom oglašava.

Zabranjeno je postavljanje plakata na mjestima koja ne služe za tu namjenu bez odobrenja ili suprotno odobrenju nadležnog tijela.

Uredno postavljene plakate zabranjeno je prljati, oštećivati ili uništavati. Osoba koja je postavila plakate, oglase i druge slične objave, odnosno pravna ili fizička osoba, dužni su ih ukloniti odmah po isteku održavanja priredbe, manifestacije ili drugog događaja koji se oglašava, odnosno odmah po isteku roka na koji su imali odobrenje, a korištene površine očistiti i urediti.

Plakati se svojim oblikom, materijalom, dimenzijama i bojama moraju uklopiti u postojeće okruženje, ne smije ugrožavati sigurnost prometa, niti zaklanjati postojeću prometnu signalizaciju. Reklama može biti osvijetljena samo na način kojim se ne stvara svjetlosno onečišćenje.

**VII. OSIGURANJE NESMETANOG PROLASKA DUŽ POMORSKOG DOBRA**

**Članak 62.**

Zauzimanjem pomorskog dobra ne smije se spriječiti ili onemogućiti nesmetani prolazak, odnosno moraju biti ispunjeni sljedeći uvjeti:

1. zauzimanje pomorskog dobra ne smije smanjivati preglednost i onemogućiti odvijanje nesmetanog prolaska;

2. zauzimanjem pomorskog dobra ne smije se onemogući pristup vatrogasnim vozilima, vozilima hitne medicinske pomoći i korištenje hidranta;

3. zauzimanjem pomorskog dobra se ne smije stvarati prekomjerna buka i dodatno onečišćenje;

4. korisnici su dužni površinu pomorskog dobra držati u urednom stanju

U slučaju postupanja protivno stavku 1. ovog članka, pomorski redar naložit će rješenjem uklanjanja sredstva bez odgode, a najkasnije u roku od 3 dana od dana saznanja.

Ako pravna ili fizička osoba ne postupi po rješenju iz stavka 2. ovoga članka, a postoji neposredna opasnost za život i zdravlje ljudi, imovinu veće vrijednosti ili okoliš, Općina će izvršenje rješenja provesti putem treće osobe na trošak pravne ili fizičke osobe koja je postupila protivno stavku 1. ovog članka.

**VIII. MJERE ZA ODRŽAVANJE REDA NA POMORSKOM DOBRU**

**Članak 63.**

Poslove provedbe reda na pomorskom dobru obavlja Jedinstveni upravni odjel (u daljnjem tekstu: upravno tijelo).

Upravno tijelo u provedbi reda na pomorskom dobru obavlja poslove:

* + - 1. nadzora nad provedbom ove Odluke,
			2. druge poslove određene ovom Odlukom.

**Članak 64.**

Nadzor nad provedbom reda na pomorskom dobru propisanog ovom Odlukom provode pomorski redari, kao ovlašteni službenici upravnog tijela.

Nadzor iz stavka 1. ovog članka ovlašteni su provoditi i inspektori pomorskog dobra (ovlašteni službenici Ministarstva mora, prometa i infoarstrukture te inspektori lučke kapetanije).

Pomorski redar provodi nadzor i nad izvršenjem obveza preuzetih dozvolom na pomorskom dobru koju izdaje Općina.

**Članak 65.**

Pomorski redar ima ovlasti obavljanja nadzora propisane Zakonom i ovom Odlukom.

U provedbi nadzora nad provedbom ove Odluke pomorski redar neposredno primjenjuje opće postupovne propise kojima se uređuje upravni i prekršajni postupak, ovisno o vrsti postupka koji vodi.

**Članak 66.**

Pri obavljanju službene dužnosti pomorski redar nosi službenu odoru i ima službenu iskaznicu.

Izgled službene odore te izgled i sadržaj službene iskaznice pomorskog redara posebnom odlukom propisuje Općinsko vijeće Općine Sutivan.

**Članak 67.**

U provedbi nadzora nad provedbom ove Odluke pomorski redar ovlašten je:

* + - 1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora,
			2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
			3. zatražiti pisanim putem od stranke točne i potpune podatke i dokumentaciju potrebnu u nadzoru,
			4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
			5. obavljati i druge radnje u svrhu provedbe nadzora.

U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom Odlukom.

**Članak 68.**

Javnopravna tijela te pravne i fizičke osobe obvezne su pomorskom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

Upravno tijelo ovlašteno je zatražiti pomoć policije ako se prilikom izvršenja rješenja otpor osnovano očekuje.

**Članak 69.**

Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom.

Kada pomorski redar utvrdi da nije povrijeđen propis čije izvršenje je ovlašten nadzirati, pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

**Članak 70.**

Protiv upravnih akata koje donosi pomorski redar može se izjaviti žalba Ministarstvu mora, prometa i infrastrukture.

Žalba izjavljena protiv rješenja pomorskog redara ne odgađa njegovo izvršenje.

**Članak 71.**

Pomorski redar obavlja poslove nadzora samostalno, u ime Općine, postupa  i donosi pojedinačne akte u okviru dužnosti i ovlaštenja određenih ovom Odlukom i drugim zakonskim i podzakonskim propisima.

Poduzimanje mjera za provođenje reda na pomorskom dobru smatra se bitnim i od javnog interesa.

U cilju uspostavljanja reda na pomorskom dobru pomorski redar može poduzimati odgovarajuće mjere u zajedništvu s nadležnim državnim i drugim tijelima, odnosno zaštitarskim tvrtkama.

**Članak 72.**

U provedbi nadzora nad provedbom ove Odluke pomorski redar ovlašten je i obvezan rješenjem ili na drugi propisani način narediti fizičkim i pravnim osobama mjere za održavanje reda na pomorskom dobru i to:

* uklanjanje protupravno postavljenih predmeta, naprava, objekata, uređaja, reklama i drugo,
* zabraniti obavljanje radova i djelatnosti,
* narediti i druge mjere i radnje u svrhu održavanja reda na pomorskom dobru,
* naplatiti novčanu kaznu na mjestu počinjenja prekršaja,
* predložiti pokretanje prekršajnog postupka.

**Članak 73.**

Mjere za održavanje reda na pomorskom dobru propisane ovom Odlukom pomorski redar naređuje rješenjem osobi koja je povrijedila odluku odnosno osobi koja je obvezna otkloniti utvrđenu povredu.

Ako se osoba iz stavka 1. ovoga članka ne može utvrditi, rješenje se donosi protiv nepoznate osobe.

Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

Poslove iz stavka 1. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.

**Članak 74.**

Za prekršaje propisane ovom Odlukom, koje u nadzoru utvrdi pomorski redar, isti može od počinitelja prekršaja naplatiti novčanu kaznu na mjestu počinjenja prekršaja u visini polovice propisanog minimuma novčane kazne, ako je prekršaj utvrdio obavljanjem nadzora u okviru svoje nadležnosti, neposrednim opažanjem, uporabom tehničkih uređaja, te pregledom vjerodostojne dokumentacije.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije u trenutku kada je zatečen na mjestu počinjenja prekršaja u mogućnosti platiti novčanu kaznu, a istu plati u roku od tri dana, te dokaz o izvršenoj uplati dostavi upravnom odjelu nadležnom za poslove redarstva.

Smatrat će se da je novčana kazna iz stavka 1. ovoga članka naplaćena na mjestu počinjenja prekršaja ako počinitelj prekršaja nije utvrđen u trenutku počinjenja prekršaja ili nije zatečen na mjestu počinjenja prekršaja, a novčanu kaznu plati u roku od tri dana od primitka obavijesti o prekršaju te dokaz o izvršenoj uplati dostavi upravnom odjelu nadležnom za poslove redarstva.

Usmeno izrečenu novčanu kaznu prema uvjetima stavka 1. ovoga članka pomorski redar naplatiti će od počinitelja prekršaja uz izdavanje potvrde o tome, bez izdavanja obveznog prekršajnog naloga.

Ako počinitelj prekršaja plati izrečenu novčanu kaznu sukladno stavku 1., 2. i 3. ovoga članka neće se voditi prekršajni postupak, izrečena novčana kazna se ne unosi u prekršajnu evidenciju, a počinitelj prekršaja se ne smatra osobom osuđenom za prekršaj.

**IX. PREKRŠAJNE ODREDBE**

**Članak 75.**

Novčane kazne naplaćene za prekršaje propisane ovom Odlukom prihod su proračuna Općine, a koriste se namjenski za upravljanje pomorskim dobrom i financiranje odnosno sufinanciranje projekata na pomorskom dobru i za aktivnosti kojima je cilj unaprjeđenje pomorskog dobra u općoj upotrebi.

**Članak 76.**

Pomorski redar dužan je voditi posebnu evidenciju o počiniteljima prekršaja propisanih ovom Odlukom, izrečenim novčanim kaznama te o naplaćenim novčanim kaznama na mjestu počinjenja prekršaja.

**Članak 77.**

Novčanom kaznom u iznosu od 600,00 do 1.300,00 eura kaznit će se za prekršaj pravna osoba ako:

1. postupit protivno članku 6. stavak 3. i 5. Odluke
2. postupi protivno članku 9. Odluke
3. postupi protivno članku 10. stavak 2. i 3. Odluke
4. postupi protivno članku 12. Odluke
5. postupi protivno članku 13. Odluke
6. postupi protivno članku 15. Odluke
7. postupi protivno članku 16. Odluke
8. postupi protivno članku 18. stavku 1. i 2. Odluke
9. postupi protivno članku 19. stavku 1. Odluke
10. postupi protivno članku 20. Odluke
11. postupi protivno članku 22. Odluke
12. postupi protivno članku 25. Odluke
13. postupi protivno članku 26. stavku 2. Odluke
14. postupi protivno članku 28. stavku 2. Odluke
15. postupi protivno članku 29. Odluke
16. postupi protivno članku 32. Odluke
17. postupi protivno članku 34. Odluke
18. postupi protivno članku 35. Odluke
19. postupit protivno članku 36. Odluke
20. postupi protivno članku 39. Odluke
21. postupi protivno članku 40. Odluke
22. postupi protivno članku 41. Odluke
23. postupi protivno članku 42. Odluke
24. postupi protivno članku 43. Odluke
25. postupi protivno članku 44. Odluke
26. postupi protivno članku 45. Odluke
27. postupi protivno članku 46. stavku 2. Odluke
28. postupi protivno članku 53. Odluke
29. postupi protivno članku 55. Stavku 3. Odluke
30. postupi protivno članku 57. Odluke
31. postupi protivno članku 59. Stavku 5. Odluke
32. postupi protivno članku 60. stavak 3. Odluke
33. postupi protivno članku 61. Stavku 3. Odluke
34. pomorskom redaru ne omogući pregled isprave (osobne iskaznice, putovnice, izvoda iz sudskog registra i sl.), na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora
35. kao stranka na pisano traženje pomorskog redara istom ne da točne i potpune podatke te mu ne dostavi dokumentaciju potrebnu u nadzoru
36. pomorskog redara ometa u provedbi nadzora.

Novčanom kaznom u iznosu od 100,00 do 260,00 eura kaznit će se odgovorna osoba u pravnoj osobi za prekršaje iz stavka 1. ovog članka.

Novčanom kaznom u iznosu od 200,00 do 660,00 eura kaznit će se za prekršaje iz stavka 1. ovog članka fizička osoba obrtnik i osoba koja obavlja drugu samostalnu djelatnost kada su prekršaj počinile u vezi s obavljanjem svog obrta, odnosno samostalne djelatnosti.

Novčanom kaznom u iznosu od 50,00 do 260,00 eura kaznit će se fizička osoba za prekršaje iz stavka 1. ovoga članka.

**X. PRIJELAZNE I ZAVRŠNE ODREDBE**

**Članak 78.**

Ukoliko su pojedine odredbe Odluke o komunalnom redu u suprotnosti s odredbama ove Odluke, na pomorskom dobru u općoj upotrebi primjenjuju se odredbe ove Odluke.

**Članak 79.**

Ova Odluka o redu na pomorskom dobru stupa na snagu osmog dana od dana objave u „Službenom glasniku Općine Sutivan“.

 Predsjednik Općinskog vijeća

 Bartul Lukšić